บัญชีกลางการันตีมีเงินจ่ายน้ำท่วม
กรมบัญชีกลางยันมีเงินพร้อมจ่ายเยียวยา 5,000 บาท ไม่พอนำเงินคงคลังที่มี 3 แสนล้านบาท มาใช้ได้ แต่ที่ล่าช้าติดที่มหาดไทย
30 ต.ค. 2565

กรมบัญชีกลางยันมีเงินพร้อมจ่ายเยียวยา 5,000 บาท ไม่พอนำเงินคงคลังที่มี 3 แสนล้านบาท มาใช้ได้ แต่ที่ล่าช้าติดที่มหาดไทย
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า กรมป้องกันและบรรเทาสาธารณภัย (ปภ.) ได้ทยอยส่งรายละเอียดและคำขอเบิกจ่ายงบประมาณสำหรับจ่ายเงินช่วยเหลือผู้ประสบภัยกรณีฉุกเฉิน (อุทกภัย) ครัวเรือนละ 5,000 บาท มาให้กรมบัญชีกลางแล้วบางส่วน โดยได้จ่ายเงินไปแล้วตามคำขอ
อธิบดีกรมบัญชีกลาง ยืนยันว่า รัฐบาลและกรมบัญชีกลางมีงบประมาณเพียงพอที่จะจ่ายเงินช่วยเหลือฉุกเฉินให้ผู้ประสบภัยทุกคน ซึ่งเบื้องต้นรัฐบาลอนุมัติงบกลางปี 2554 เบิกจ่ายไปก่อน และจะใช้งบกลางปี 2555 ที่เตรียมไว้ในวงเงิน 1.2 แสนล้านบาท มาช่วยเหลือเมื่อกฎหมายงบประมาณผ่านความเห็นชอบจากรัฐสภา
อย่างไรก็ตาม หากงบกลางปี 2554 มีไม่เพียงพอ กรมบัญชีกลางก็พร้อมจะนำเงินคงคลังที่มีอยู่ 3 แสนล้านบาท มาจ่ายเงินช่วยเหลือให้ประชาชนก่อน เมื่อกฎหมายงบประมาณผ่านจะนำเงินงบกลางมาจ่ายคืนเงินคงคลัง
สำหรับการจ่ายเงินช่วยเหลือผู้ประสบภัยน้ำท่วมกรณีบ้านเรือนเสียหายและทรัพย์สินเสียหายไม่เกิน 3 หมื่นบาทต่อหลังนั้น ขณะนี้ยังไม่เห็นคำขอเบิกจ่ายงบประมาณ ซึ่งเป็นไปได้ว่าคำขออาจส่งมาแล้วแต่อยู่ในขั้นตอนการดำเนินงานของเจ้าหน้าที่ก่อนส่งมาให้อนุมัติต่อไป
รายงานข่าวระบุว่า การเบิกจ่ายเงินช่วยเหลือน้ำท่วมรายละ 2-3 หมื่นบาท ที่ล่าช้านั้นติดที่ระเบียบและการเบิกจ่ายของกระทรวงมหาดไทย แต่เงินช่วยเหลือ 5,000 บาท นั้นได้ทยอยเบิกอย่างต่อเนื่องแล้ว โดยมีผู้ได้รับสิทธิ 2.28 ล้านครัวเรือน